《松下自遣》
宋代·释智圆

聚气成此身，假缘暂寄世。
可怜自在性，本无烦恼系。
傍水与登山，悠然有深诣。
日在林下游，暮在林下宿。
供饮岩畔泉，充庖槛前菊。
半月一剃发，半年一洗浴。
但得恣疏懒，何曾有荣辱。
新秋雨初霁，圆月照我屋。
扶病起看月，坐久偶成曲。
人生天地间，性分各自足。
捧檄何必喜，途穷何必哭。
容彭不为长，颜杨不为促。
四者俱如梦，何为自羁束。
彼笑我太狂，我笑彼太俗。
彼我更相笑，是非无实录。
不如长默默，恬淡过昏旭。
渊鱼与林鸟，各得随所欲。
举头谁是友，风月与松竹。

作者简介：释智圆（976～1022）,字无外,自号中庸子,或称潜夫,俗家姓徐,钱塘（今浙江杭州）人，宋初天台宗山外派重要的诗文僧。他隐居西湖孤山多年而卒，后人因称其为“孤山法师”。释智圆虽为佛徒，但颇爱好儒学，喜为诗文，是唐中叶至宋初儒释道三家学说相互渗透的时代潮流下，致力于儒释相通的学 。